BRATISLAVA. Na dnešnom rokovaní parlamentného výboru pre európske záležitosti to uviedol predseda vlády SR Robert Fico.
Pozmeňujúci návrh v tomto zmysle predloží Slovenská republika na rokovaní Európskej rady v dňoch 11. a 12. decembra 2008, zatiaľ má podporu 9 štátov EÚ. "Len pre zaujímavosť, boli krajiny, ktoré v rokoch 1990 - 2005 zvyšovali emisie, pričom my sme ich znížili o 33 %," uviedol premiér s dodatkom, že jedno percento emisií predstavuje hodnotu 300 miliónov eur (9,034 miliardy Sk).
Veľké krajiny EÚ podľa neho trvajú na tom, aby referenčným rokom pre určenie emisných limitov bol rok 2005, pre nové štáty by však bol výhodnejší rok 1990, keďže od tohto roka výrazne znížili produkciu emisií. Schodným kompromisom preto môže byť slovenský návrh, aby bol ako referenčný rok ponechaný rok 2005, ale nové krajiny EÚ by boli za predchádzajúce znižovanie emisií odškodnené.
"Francúzsky prezident Nicolas Sarkozy pripúšťa diskusiu o dvoch až troch percentách," upozornil premiér, podľa ktorého slovenská strana ide do rokovaní s návrhom na odškodnenie vo výške troch až piatich percent.
Predseda vlády informoval výbor aj o odmietavom stanovisku Slovenska k britskému návrhu na plošné zníženie dane z pridanej hodnoty (DPH). Zároveň však dodal, že vláda považuje zvýhodnenú sadzbu DPH v konkrétnych segmentoch, ako sú napríklad lieky alebo knihy, za efektívny prostriedok na podporu podnikania.
Premiér členov výboru oboznámil aj so zámerom vlády rokovať so slovenskými bankami a podpore finančných tokov v hospodárstve, najmä o spriechodnení úverov pre malých a stredných podnikateľov.
"Banky na Slovensku majú prebytok kapitálu, pri poskytovaní úverov sa však správajú konzervatívne," uviedol predseda vlády, podľa ktorého banky, aj v súvislosti s pripravovaným prechodom na euro, naakumulovali len za posledné dva mesiace približne 50 miliárd Sk (1,66 miliardy eur).
Premiér informoval výbor aj o situácii v súvislosti s ratifikáciou Lisabonskej zmluvy, ktorá je komplikovaná tak v prípade Írska ako aj Českej republiky. "Aj Česká republika aj Írsko by mali neschválenie tejto zmluvy nejako pocítiť, nie ešte mať z toho nejaké výhody," reagoval na premiérove informácie, podľa ktorých je ratifikácia zmluvy v ČR ohrozená a Írsko prichádza s dodatočnými podmienkami, predseda výboru Milan Urbáni (ĽS-HZDS).